Príloha I

Akčný plán boja proti terorizmu EÚ prijatý mimoriadnym zasadnutím Európskej rady 21. septembra 2001

Európska rada (ER) schvaľuje nasledovný akčný plán: 

•	Posilnenie spolupráce v oblasti polície a súdnictva
 
1. V súlade so závermi z Tampere ER prejavuje svoj súhlas so zavedením európskeho zatýkacieho rozkazu a prijatím spoločnej definície terorizmu.

Zatýkací rozkaz nahradí súčasný systém extradikcie medzi členskými krajinami. Procedúry pre extradikciu v súčasnosti už neodrážajú úroveň integrácie a dôvery medzi členskými krajinami EÚ. Európsky zatýkací rozkaz umožní zároveň priamo vydávať hľadané osoby od jedného justičného orgánu k druhému. Základné práva a slobody budú pri tom garantované.

ER nariaďuje Rade pre spravodlivosť a vnútorné záležitosti (RSVZ) urýchlene realizovať túto dohodu a stanoviť príslušné modality, najneskôr do termínu jej zasadnutia 6.-7. decembra 2001.

ER nariaďuje RSVZ čo najrýchlejšie implementovať celý balíček opatrení prijatých na zasadnutí ER v Tampere. 

2. ER vyzýva RSVZ uskutočniť identifikáciu podozrivých teroristov v Európe a organizácií, ktoré ich podporujú, aby mohol byť vypracovaný spoločný zoznam teroristických organizácií. V tomto kontexte bude potrebná zvýšená spolupráca a výmena informácií medzi všetkými spravodajskými službami únie. Za týmto účelom budú vytvorené spoločné vyšetrovacie tímy. 

3. Členské krajiny budú systematicky a včas zdielať s Europolom všetky užitočné údaje týkajúce sa terorizmu. Čo najskôr bude vytvorený špeciálny antiteroristický tím v rámci Europolu, ktorý bude úzko spolupracovať s partnermi v USA.

ER verí, že do konca roka bude uzavretá dohoda o spolupráci medzi Europolom a príslušnými orgánmi v USA.

•	Rozvoj medzinárodných právnych nástrojov
	
4. ER vyzýva na čo najrýchlejšiu implementáciu všetkých existujúcich medzinárodných konvencií o boji proti terorizmu (OSN, OECD, atď.). EÚ podporuje indický návrh na vytvorenie všeobecnej konvencie proti medzinárodnému terorizmu v rámci OSN, ktorá by mala posilniť účinok prijatých opatrení počas 25 rokov pod záštitou OSN.

•	Ukončenie financovania terorizmu

Boj s financovaním terorizmu má rozhodujúci význam. Bude potrebná energická medzinárodná akcia, aby tento boj bol plne efektívny. EÚ k tomu plne prispeje. ER za týmto účelom vyzýva Radu pre hospodárstvo a financie a RSVZ prijať nevyhnutné opatrenia na boj proti akejkoľvek forme financovania teroristických aktivít, hlavne prijatím rozšírenia direktívy o praní špinavých peňazí a rámcového rozhodnutia o zmrazení aktív už počas najbližších týždňov. Vyzýva členské štáty neodkladne podpísať a ratifikovať Dohovor OSN o potláčaní financovania terorizmu. Navyše budú prijaté opatrenia voči nespolupracujúcim krajinám a teritóriám identifikovaným Špeciálnym oddelením pre finančnú akciu.

•	Posilnenie leteckej bezpečnosti

6. ER vyzýva Radu pre dopravu prijať do jej najbližšieho zasadnutia 15. októbra nevyhnutné opatrenia na posilnenie bezpečnosti leteckej dopravy. Tieto opatrenia by mali predovšetkým pokrývať:
	
•	klasifikáciu zbraní
•	technický tréning posádok
•	kontrolu a monitoring príručnej batožiny
•	ochranu vstupu do pilotnej kabíny
•	kontrolu kvality dodržiavania bezpečnostných opatrení členskými štátmi

Efektívne a jednotné aplikovanie opatrení leteckej bezpečnosti bude zvlášť zabezpečené prostredníctvom unifikovaného prehľadu zavedeného v najbližšej budúcnosti. 

•	Koordinácia globálnej akcie EÚ

ER poveruje Radu pre všeobecné záležitosti koordinačnou úlohou a poskytovaním impulzov pre boj proti terorizmu. Týmto spôsobom RVZ zabezpečí väčšiu konzistenciu a koordináciu medzi politikami EÚ. Spoločná zahraničná a bezpečnostná politika bude musieť hlbšie integrovať boj proti terorizmu. ER žiada RVZ systematicky zhodnotiť vzťahy EÚ s tretími krajinami vo svetle podpory, ktorú by tieto krajiny mohli poskytovať terorizmu.

RVZ predloží celkovú správu o týchto otázkach najbližšej Európskej rade.